Сивсуну ккаккан бунни актершиврул гьунарду\nАвтор: Имара Саидова · 28.11.2020\nНоябрь зурул 24-нний МахIачкъалалив Къумукьнал театрдануву хьунни Оьруснал халкьуннал ва дагъусттаннал халкьуннал магьрал Республикалул V-мур фестиваль. Халкьуннал магьрал кьинилун хас дурсса байрандалий гьуртту хьунни республикалул шагьрурдая ва районнаясса 100-нния ливчусса коллективру. Жюрилул язи бувгьусса 10 хьхьичIунсса коллектив бусса сияхIравун бувххунни ЦIуссалакрал райондалул Гьамиящиял 1-мур школалул 2-мур классрал дуклаки оьрчIал постановка. Вайннан «За оригинальность театральной постановки» тIисса номинациялий диплом буллунни. Фестивальданий оьрчIал сивсуну ва магьирну ккаккан бунни цала гьунарду.\nОьрчIру барча бунни ДР-лул миллатирттал политикалул министрнал хъиривчу Гьарун Давыдовлул. Ванал кIицI лавгунни укунсса мероприятиярдайну дуклаки оьрчIан, дагъусттаннал ва оьруснал халкьуннал авадан­сса творчество лахьхьинсса сант ххишала шаврицIун, актершиврул гьунардугу лахьлахьишиву.\nМиллатирттал политикалул министерствалучIасса Оьрус мазрал ва культуралул центрданул директор Лариса Кукановал бувсунни гьашину ва журалул фестиваль ххюлчин дуршиву ва шиву гьуртту хъанахъимигу ялу-ялун чIяву хъанай бушиву.\nСледующая публикация Хъунбуттаевлущалсса дусшиву – му хъунмасса бахттир\nПредыдущая публикация ОьрчIал маданиятрал школарду яхьуншиврул